SL Uradni list Evropske unije C 422/8

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2014/C 422/05

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„SALPICÃO DE MELGAÇO“

Št. ES: PT-PGI-0005-01012-2.7.2012

ZGO ( X ) ZOP ( )

1. Ime

„Salpicão de Melgaço“

2. Država članica ali tretja država

Portugalska

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itd.)

3.2 Opis proizvoda, za katerega se uporablja ime iz točke 1

Salpicão de Melgaço je dimljena klobasa, pridobljena iz mesa svinjskih ledij, fileta, stegna in plečeta.

Ima naslednje lastnosti:

Zunanje:

Ravna klobasa, valjaste oblike, svetlo rjave barve, s premerom med 4 in 8 cm, v dolžino pa meri med 14 in 22 cm. Uporabljeno črevo je iz svinjskega debelega črevesa, ki je na konceh zavezano z vozloma (na narobni strani), ki se nato obrne. Po končani polnitvi se zavežejo 2 ali 3 enostavni vozli.

Notranje:

Poševen rez razkrije dobro povezan nadev temne in intenzivne barve, ki je rahlo marmoriran.

Kemijske značilnosti:

Parameter Srednja vrednost Standardni odmik Najvišja vrednost Najnižja vrednost pH 5,69 0,24 6,30 5,39 Vlažnost (%) 35,95 7,13 47,94 25,70 Beljakovine (%) 38,80 4,55 45,90 27,57 Maščobe (%) 19,57 6,45 37,29 7,32 Kloridi (kot NaCl) (%) 2,88 0,81 4,87 1,09

Organoleptične značilnosti:

Gre za klobaso intenzivno dimljene arome in značilnega, nekoliko sladkastega in rahlo kislega ter pikantnega, zmerno slanega in dimljenega okusa.

Njena tekstura je čvrsta in mehka ter zmerno sočna.

3.3 Surovine (samo za predelane proizvode)

Surovine, uporabljene za proizvodnjo klobase „Salpicão de Melgaço“, so pridobljene iz plemenitih delov, z drugimi besedami iz mesa iz ledij, fileta, stegna in plečeta prašičev pasme „bísara“, čistopasemskih ali križanih, zaklanih pri živi teži vsaj 110 kg in starih najmanj 32 tednov.

Meso je začinjeno s česnom, čebulo, soljo, lovorjevim listom, vinom vinho verde ali podobnim rdečim ali belim vinom, vodo, kumino, sladko in pekočo papriko.

Debelo črevo prašiča, ki je predhodno očiščeno in soljeno, se uporablja za ovitek.

Klobaso „Salpicão de Melgaço“ je treba dimiti z različnimi vrstami suhega, nesmolnatega lesa drevja:

— hrast (Quercus),

— reličnik (Cytisus spp.),

— breza (Betula celtiberica),

— resa (Erica),

— iz roda reličnikov (Cytisus baeticus).

3.4 Krma (samo za proizvode živalskega izvora)

—

3.5 Posebne faze proizvodnje, ki jih je treba izvajati na opredeljenem geografskem območju

Posebne faze proizvodnje klobase „Salpicão de Melgaço“, ki jih je treba izvajati na opredeljenem geografskem območju, so izbira, rezanje, priprava, začinjanje in zorenje mesa; priprava, polnjenje in zavezovanje ovitka; dimljenje in sušenje.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Etiketa mora vsebovati besedilo „Salpicão de Melgaço – Indicação Geográfica Protegida“ (Salpicão de Melgaço — zaščitena geografska označba) in logotip klobase „Salpicão de Melgaço“, kot je prikazano spodaj.

4. Jedrnata opredelitev geografskega območja

Geografsko območje za proizvodnjo klobase „Salpicão de Melgaço“ obsega vse krajevne skupnosti občine Melgaço: Alvaredo; Castro Laboreiro; Chaviães; Cousso; Cristóval; Cubalhão; Fiães; Gave; Lamas de Mouro; Paços; Paderne; Parada do Monte; Penso; Prado, Remoães; Roussas, S. Paio in Vila.

5. Povezava z geografskim območjem

5.1 Posebnosti geografskega območja

Posebnosti geografskega območja proizvodnje kobase „Salpicão de Melgaço“ se nanašajo na naravne pogoje, ki so povezani z nadmorsko višino in posebno mikroklimo, se pravi dolge zime s povprečno najnižjo temperaturo, ki ne presega 11 °C, in nadmorska višina pogosto nad 1 300 m, regija, ki je bogata z raznimi vrstami drevja, kot so na primer hrast, breza, reličnik in nekatere samonikle vrste, kot sta resa in drevje iz roda reličnikov, ki se uporabljajo za dimljenje.

Prav tako so pomembni znanje in izkušnje lokalnega prebivalstva, ki se prenašajo iz roda v rod, in uporabljene tehnike, povezane z dolgoletno tradicijo gojenja, zakola, zorenja in shranjevanja svinjine za dolga časovna obdobja, ki so nastale zaradi nekdanje geografske izoliranosti prebivalstva, kar je omogočilo proizvodnjo tega tako slavnega proizvoda v regiji.

5.2 Posebnosti proizvoda

Klobasa „Salpicão de Melgaço“ se od primerljivih proizvodov razlikuje s svojo intenzivno dimljeno aromo in značilnim, nekoliko sladkastim in rahlo kislim ter pikantnim in zmerno slanim in dimljenim okusom, presekom enotnega in rahlo marmoriranega videza, dokaj čvrsto in mehko teksturo in zmerno sočnostjo, ki jo ji daje medmišična maščoba kosov mesa, ki jo sestavljajo. Klobasa ima nizko pH vrednost, s čimer so poudarjene in ohranjene organoleptične lastnosti proizvoda.

Še ena razlikovalna značilnost klobase je uporaba posebnih in plemenitih kosov mesa, kot so ledja, filet, stegna in plečeta prašičev, ter dejstvo, da se polni izključno v naravna čreva (nikoli v umetna). Način zavezovanja, s katerim je začetni vozel skrit v notranjosti čreva, je prav tako značilen za to klobaso.

5.3 Vzročna povezava geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Podnebne razmere, ki so značilne za območje občine Melgaço, zlasti zaradi nizkih temperatur v zimskem času, omogočajo ravnanje s svežim mesom ter hladno zorenje in dimljenje, ta postopek pa se je ohranil do danes.

Tradicionalne proizvodne tehnike, ki jih uporabljajo prebivalci občine Melgaço in ki so se prenašale iz roda v rod, se odražajo v lokalnem znanju o izbiri kosov, ki vsebujejo medmišično maščobo, potrebno, da klobasa „Salpicão de Melgaço“ pridobi svoje značilnosti: sočnost ter enoten in marmoriran videz ob prerezu. Rezanje mesa na razmeroma velike kose (5–18 cm), uporaba naravnih črev in vezanje določajo zunanji videz proizvoda (dolžine med 14 in 22 cm).

Njen značilen nekoliko sladkast, pikanten ter rahlo kisel in slan okus je rezultat uporabe tehnike „sorça“, ki so jo razvili prebivalci občine Melgaço in vključuje ustrezno kombinacijo mesa z vinom vinho verde ali podobnim rdečim ali belim vinom, vodo, česnom, čebulo, soljo, lovorjevim listom, kumino, sladko in pekočo papriko.

Lokalno prebivalstvo je razvilo še eno tehniko, zorenje z dimljenjem, pri kateri se klobasa „Salpicão de Melgaço“ izpostavi dimu, ki nastane pri zgorevanju suhega nesmolnatega lesa, ki počasi zgoreva, tako da nastaja malo plamenov in veliko dima. Dimljenje, ki traja približno mesec dni in je odgovorno za intenzivno aromo po dimu, ki je značilna za to klobaso, določa pridobljeno znanje lokalnih prebivalcev. Prebivalci namreč znajo glede na stopnjo suhosti lesa in količino proizvedenega dima točno določiti, kdaj intenzivnost okusa po dimu doseže želeno značilno raven.

Klobasa „Salpicão de Melgaço“ je vedno štela za najplemenitejšo in najbolj znano klobaso tega geografskega območja ter je vedno na seznamu proizvodov, ki so na voljo kupcem v glavnih mesnicah, trgovinah in so na jedilniku restavracij. Prav tako pomembna je prisotnost klobase „Salpicão de Melgaço“ na stojnicah proizvajalcev, ki sodelujejo na glavnih kmetijsko-živilskih sejmih v regiji.

Članki iz regionalnega, nacionalnega in celo mednarodnega tiska so pomagali utrditi ugled klobase „Salpicão de Melgaço“ enako kot praznik „Festa do Alvarinho e do Fumeiro“ in tekmovanje „Salpicão de Melgaço“, ki se odvijata od leta 1994.

Sklic na objavo specifikacije

(Člen 5(7) Uredbe (ES) št. 510/2006 (3))

http://www.dgadr.mamaot.pt/images/docs/val/dop_igp_etg/Valor/CE_salpicao_Melgaco_IG.pdf

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012

(3) Glej opombo 2.